b'\n_START_ARTICLE_\nHeather Graham\n_START_SECTION_\n\xc5\xa0eima\n_START_PARAGRAPH_\nHeather Graham gim\xc4\x97 Milvokyje, i\xc5\xa1eivi\xc5\xb3 i\xc5\xa1 Airijos \xc5\xa1eimoje. Turi jaunesn\xc4\x99 seser\xc4\xaf Aimee Graham, kuri taip pat yra aktor\xc4\x97 bei ra\xc5\xa1ytoja. Motina Joan \xe2\x80\x93 mokytoja ir knyg\xc5\xb3 vaikams autor\xc4\x97, t\xc4\x97vas \xe2\x80\x93 buv\xc4\x99s FTB agentas. Vaikai buvo aukl\xc4\x97jami grie\xc5\xbetoje kataliki\xc5\xa1koje aplinkoje._NEWLINE_Graham vaidino mokyklos spektakliuose, tokiuose kaip Ozo \xc5\xa1alies burtininkas, taip pat televizijos reklamose, situacij\xc5\xb3 komedijoje \xe2\x80\x9eGrowing Pains\xe2\x80\x9c, televizijos filmuose. Debiutinis Heather vaidmuo buvo komedijoje jaunimui \xe2\x80\x9eLicence to Drive\xe2\x80\x9c._NEWLINE_Jos t\xc4\x97vai neigiamai \xc5\xbei\xc5\xabr\xc4\x97jo \xc4\xaf Heather m\xc4\x97ginim\xc4\x85 tapti aktore ir net u\xc5\xbedraud\xc4\x97 jai vaidinti juodojoje komedijoje \xe2\x80\x9eHeathers\xe2\x80\x9c d\xc4\x97l, j\xc5\xb3 nuomone, netinkamos juostoje naudojamos leksikos._NEWLINE_Mokydamasis UCLA universitete Los And\xc5\xbeele, kur dvejus metus studijavo angl\xc5\xb3 kalb\xc4\x85, Graham susipa\xc5\xbeino su aktoriumi Jamesu Woodsu. Kartu vaidinant filme \xe2\x80\x9eDiggstown\xe2\x80\x9c, tarp j\xc5\xb3 u\xc5\xbesimezg\xc4\x97 romanti\xc5\xa1ki santykiai. Po keleri\xc5\xb3 studij\xc5\xb3 met\xc5\xb3, nepaisant t\xc4\x97v\xc5\xb3 prie\xc5\xa1taravimo, ji nusprend\xc4\x97 mesti mokslus ir vis\xc4\x85 laik\xc4\x85 skirti aktorystei. Heather persik\xc4\x97l\xc4\x97 \xc4\xaf Holivud\xc4\x85. Po kilusio konflikto su grie\xc5\xbet\xc5\xb3 pa\xc5\xbei\xc5\xabr\xc5\xb3 t\xc4\x97vais, jie dvejus metus visi\xc5\xa1kai nebendravo.\n_START_SECTION_\nKarjera\n_START_PARAGRAPH_\nPirmasis jos vaidmuo kine buvo epizodinis vaidmuo juostoje \xe2\x80\x9eMrs. Soffel\xe2\x80\x9c. Atmetusi pagrindin\xc4\xaf moters vaidmen\xc4\xaf filme Purvini \xc5\xa1okiai, v\xc4\x97liau Graham atliko nedidelius vaidmenis \xc4\xafvairiuose televizijos filmuose ir serialuose, tokiuose kaip Tvin Pyksas, taip pat filme Vaistini\xc5\xb3 kaubojus. 1997 metais jos vaidmuo filme Pa\xc5\xa1\xc4\x97lusios naktys apie pornografini\xc5\xb3 film\xc5\xb3 k\xc5\xabrimo u\xc5\xbekulisius tapo prover\xc5\xbeiu aktor\xc4\x97s karjeroje. Jame Heather suvaidino septintojo de\xc5\xa1imtme\xc4\x8dio pornografini\xc5\xb3 film\xc5\xb3 aktor\xc4\x99 slapyvard\xc5\xbeiu \xe2\x80\x9eRoller Girl\xe2\x80\x9c ir keliose scenose pasirod\xc4\x97 visi\xc5\xa1kai apsinuoginusi._NEWLINE_2002 metais Heather antr\xc4\x85 kart\xc4\x85 suvaidino pornografini\xc5\xb3 film\xc5\xb3 aktor\xc4\x99 \xe2\x80\x93 \xc5\xa1\xc4\xaf kart\xc4\x85 filme Guru._NEWLINE_Pirmasis pagrindinis filmo vaidmuo Graham atiteko juostoje Ostinas Pauersas: \xc5\xa1nipas, kuris mane suved\xc5\xbeiojo 1999 metais. Prie\xc5\xa1 tai ji atsisak\xc4\x97 pagrindinio vaidmens filme Sukti lo\xc5\xa1\xc4\x97jai d\xc4\x97l nesuderinamo filmavimo tvarkara\xc5\xa1\xc4\x8dio su kitais jos vaidmenimis._NEWLINE_Ji taip pat vaidino Lenny Kravitzo vaizdo klipe American Woman._NEWLINE_Kiti \xc5\xbeymesni Graham vaidmenys: Mary Kelly 2001 filme I\xc5\xa1 pragaro apie D\xc5\xbeek\xc4\x85 Skerdik\xc4\x85 ir Judy Robinson juostoje Pasiklyd\xc4\x99 erdv\xc4\x97je._NEWLINE_Nepaisant pasisekimo bei vaidmen\xc5\xb3 didelio biud\xc5\xbeeto filmuose, ji nevengia filmuotis ir nepriklausom\xc5\xb3 re\xc5\xbeisieri\xc5\xb3 juostose. Vienas toki\xc5\xb3 \xe2\x80\x93 kritik\xc5\xb3 liaupsinamas vaidmuo filme Guru arba ne toks s\xc4\x97kmingas pasirodymas Jopsepho Fienneso re\xc5\xbeisuotame Nu\xc5\xbeudyk mane \xc5\xa1velniai._NEWLINE_2001 metais People Magazine \xc5\xbeurnalo 100 Most Beautiful People in the World rinkimuose Graham pakliuvo \xc4\xaf pirm\xc4\x85j\xc4\xaf penkiasde\xc5\xa1imtuk\xc4\x85._NEWLINE_Ji suvaidino save televizijos serialo Seksas ir miestas viename epizod\xc5\xb3._NEWLINE_2003 metais Graham pozavo Skyy vodka reklamai, o 2005 metais tapo kompanijos Garnier plauk\xc5\xb3 prie\xc5\xbei\xc5\xabros priemoni\xc5\xb3 reklaminiu veidu._NEWLINE_Kaip modelis, ji turi sutart\xc4\xaf su Emanuel Ungaro Liberte.\n_START_SECTION_\nAsmeninis gyvenimas\n_START_PARAGRAPH_\n2002 m. \xc5\xbeurnalas Stuff skyr\xc4\x97 jai 4-\xc4\x85 viet\xc4\x85 102-\xc5\xb3 seksualiausi\xc5\xb3 pasaulio moter\xc5\xb3 s\xc4\x85ra\xc5\xa1e._NEWLINE_Heather Graham netek\xc4\x97jusi. Jos buvusi\xc5\xb3 artim\xc5\xb3 draug\xc5\xb3 s\xc4\x85ra\xc5\xa1e aktoriai James Woods, Kyle Maclachlan, Matthew Perry, Leonardo DiCaprio, Heath Ledger, muzikantai Jasonas Falkneris, Adamas Antas, Chrisas Weitz\xe2\x80\x99as, re\xc5\xbeisierius Yaniv\xe2\x80\x99as Raz\xe2\x80\x99as.'